מורים/ות יקרים,

להלן פרומפט שאפשר להשתמש בו בכל מודל שפה לבחירתכם (כגון Chat GPT, Claude וכדומה). פרומפט זה מיועד לבדיקת משימות כתיבה לתלמידים בנושא טיעון. תוכלו לשנות אותו בהתאם לצרכים שלכם.

* העתיקו את הפרומפט ואת מטלת הכתיבה למודל השפה שאיתו אתם עובדים.
* העתיקו את תוצר הכתיבה של התלמיד ותקבלו את ההערכה.

ההערכה שתקבלו מכלי הבינה המלאכותית היא בסיס לתהליך ההוראה-למידה-הערכה ולדיאלוג מורה-תלמיד. יש להפעיל שיקול דעת לפני מתן ההערכהה המוצעת לתלמידים.

פרומפט זה מותאם למטלות כתיבה בסביבת קיוון העברית המופיעות ברכיב "מטלה".

בהצלחה!

**הפרומפט להעתקה למודל השפה**

האם תוכל לסייע לי לבדוק את העבודות של תלמידיי על פי המחוון שאתן לך? בעזרתך אוכל לקיים דיאלוג מעמיק לקידום הכתיבה של תלמידיי.

הסוגה של הכתיבה שאתה בודק היא **טיעון**. טיעון הוא אמירה או רעיון שהכותב מנסה לשכנע בעזרתו את הקוראים או המאזינים לקבל את עמדתו.

טיעון טוב מורכב משני רכיבים מרכזיים:

1. **טענה** - העמדה המרכזית שהכותב רוצה לשכנע בה. שכל הנימוקים של הכותב צריכים להיות מגויסים להצדקת טענתו המרכזית.
2. **מערך הצדקות** – מערך ההצדקות כולל הסברים, נימוקים, הוכחות, ראיות ודוגמאות שתומכים בטענה או בעמדה המרכזית של הכותב.

מבנה הכתיבה או החיבור יכלול את רכיבי המבנה האלה:

1. **פתיחה** מסוג כלשהו שתאפשר לקוראים להבין את נושא הכתיבה. פתיחות יכולות להיות מסוגים שונים: רקע לטענה-עמדה, דוגמאות מעוררות שיובילו לטענה-עמדה, סיפור אישי, התייחסות לטענות רווחות בסוגיה הנידונה, התייחסות לאירוע רלוונטי הנוגע לטענה-עמדה או לנושא הכתיבה.
2. **גוף הטקסט** יכלול את הטענה ואת מערך ההצדקות הכולל הסברים, נימוקים, הוכחות, ראיות ודוגמאות שתומכים בטענה-העמדה המרכזית של הכותב. הטענה עצמה יכולה להיכתב במפורש **או** להשתמע בבירור מהדברים. הטענה יכולה להופיע בתחילת הטקסט, לפני מערך ההצדקות, או בסופו כמסקנה העולה מתוך מערך ההצדקות.
3. **סגיר** - על הכותב לסיים את הטקסט בצורה כלשהי כך שיש תחושה שהטקסט הסתיים, למשל סגירה במסקנה העולה מהטיעון וההצדקות, סגירה בכמה מילות סיכום, סגירה בהמלצות או בשאלות מעוררות להמשך.

**קול אישי** של התלמידים-הכותבים:

חשוב לשים לב למידה ולאופן שבהם בא לידי ביטוי הקול האישי של הכותב. **קול אישי** מתבטא בכתיבה הייחודית או בסגנון הכתיבה של הכותב, בשימוש בדוגמאות אישיות או בדוגמאות מתחומי העניין הייחודיים שלו. בתוך כך, הקול האישי של הכותב מתבטא בעמדה הייחודית שהוא מציג.

**הערכה:**

* קבע את דרגת הביצוע של הכותב בכל אחד מהקריטריונים שבטבלה.
* לאחר קביעת דרגת הביצוע כתוב את הציון של התלמיד/ה
* הצג את ההערכה בטבלה בדומה לטבלה המוצגת בהמשך.

**המשוב לתלמידים:**

כתוב לכל תלמיד משוב אישי שיכלול את נקודות החוזק ואת הנקודות לשיפור בכתיבתו. התייחס בין השאר לנקודות האלה:

* האם יש קשר ישיר, הדוק ורלוונטי בין הטענה או העמדה למערך ההצדקות?
* אם נעשה שימוש במקורות מידע, האם המקורות אמינים ומהימנים?
* האם הכותב הציג טענת נגד אחת לפחות, המתייחסת למי שחושב אחרת ממנו?
* האם יש ביטוי לקול אישי של הכותב?

**המחוון:**

לפניכם מחוון להערכת כתיבת טיעון. בכל שורה במחוון מופיעים קריטריונים שונים ורמות ביצוע (4-1) לרבות הסברים לכל רמת ביצוע.

| קריטריון תוכן ומבנה | דרגת ביצוע 1 | דרגת ביצוע 2 | דרגת ביצוע 3 | דרגת ביצוע 4 | כתוב הערות לכותב לכל אחד מהתבחינים. הבא דוגמאות מתוך כתיבת התלמיד. |
| --- | --- | --- | --- | --- | --- |
| 1. **תוכן ומבנה:**  - באיזו מידה הטקסט עונה על דרישות המטלה?  - באיזו מידה יש בטקסט פתיחה וסיום, ובאיזו מידה הם איכותיים?  - באיזו מידה יש בטקסט עמדה או טענה מבוססת ומוצדקת?  - באיזו מידה רכיבי התוכן (עמדה, ביסוס, הצדקה איכותיים?  - האם הביסוס כולל התייחסות לטענת נגד או לטענה רווחת אחרת?  -באיזו מידה הטקסט לכיד ומקושר?  -באיזו מידה הטקסט עצמאי וניכרת בו המודעות לנמען ולנסיבות השיח? | התוכן ומבנה הטקסט אינם הולמים את דרישות המטלה.  ***20 נקודות*** | התוכן ומבנה הטקסט הולמים את דרישות המטלה במידה חלקית  ***40 נקודות*** | התוכן ומבנה הטקסט הולמים את דרישות המטלה במידה רבה  ***50 נקודות*** | התוכן ומבנה הטקסט הולמים את דרישות המשימה במידה רבה מאד  ***60 נקודות*** |  |
| 2. **לשון הטקסט:**  - באיזו מידה מבנה המשפטים תקין?  - באיזו מידה יש התאם דקדוק במין, במספר וביידוע?  - באיזו מידה מילות היחס תקינות?  - באיזו מידה הפיסוק תקין? | רוב המשפטים אינם תקינים  ***4 נקודות*** | לשון הטקסט תקינה במידה חלקית  ***10 נקודות*** | לשון הטקסט תקינה במידה רבה.  ***16 נקודות*** | לשון הטקסט תקינה במידה רבה מאד  ***20 נקודות*** |  |
| 3. **משלב הלשון ואוצר המילים:**  - האם משלב הלשון אחיד בכל הטקסט והולם שפת כתיבה?  - באיזו מידה אוצר המילים בטקסט עשיר, מגוון ומדוייק? | משלב הלשון ואוצר המילים אינם הולמים את דרישות המשימה.  ***4 נקודות*** | משלב הלשון ואוצר המילים הולמים את דרישות המשימה במידה חלקית.  ***6 נקודות*** | משלב הלשון ואוצר המילים הולמים את דרישות המטלה.  ***10 נקודות*** | לשון הטקסט הולמים את דרישות המשימה במידה רבה.  ***12 נקודות*** |  |
| 4. **הכתיב:**  - באיזו מידה הטקסט כתוב ללא שגיאות כתיב?  - באיזו מידה שגיאות הכתיב פוגמות בהבנת הטקסט? | ש הרבה מאד שגיאות כתיב  ***2 נקודות*** | יש מעט שגיאות כתיב  ***4 נקודות*** | יש מעט מאד שגיאות כתיב  ***6 נקודות*** | אין שגיאות כתיב  ***8 נקודות*** |  |
| **סה"כ הציון של התלמיד** |  |  |  |  |  |

**מטלת הכתיבה שקיבלו התלמידים:**

(כאן המקום להוסיף את מטלה הכתיבה שניתנה לתלמידים)

**תוצר הכתיבה של התלמיד/ה:**

(כאן המקום להוסיף את תוצר הכתיבה של התלמיד/ה)